

Република Србија

Аутономна Покрајина Војводина

Град Сомбор

ГРАДСКА УПРАВА

Број: 6-2/2021-92/II

Дана: 12.4.2021. године

С о м б о р

Трг цара Уроша 1

**НОВЕ МЕРЕ ВЛАДЕ РЕПУБЛИКЕ СРБИЈЕ У БОРБИ ПРОТИВ ЗАРАЗНЕ БОЛЕСТИ COVID-19 НА СНАЗИ ОД 12.4.2021. ГОДИНЕ**

На предлог Кризног штаба за сузбијање заразне болести Covid-19, Министар здравља донео је нову Наредбу о радном времену и просторним ограничењима за време неповољне епидемиолошке ситуације током трајања заразне болести COVID-19. Наведеном Наредбом дефинисане су мере које ће важити од 12. априла 2021. године од 06.00 часова па све док налаже епидемилошка ситуацијa.

**Наведеном Наредбом дефинисано је да затворени или отворени трговински центри** и слични објекти у којима се обавља делатност у области трговине на мало **од** 12. априла 2021. године **могу да раде од 06 до 22 часа.** Рад је и даље забрањен угоститељским објектима у склопу тржних центара, али је њима омогућена шалтерска продаја хране и пића.

**У Наредби се прецизира да је управљач ових објеката (тржних центара) дужан да обезбеди следеће:**

* да се испред шалтера за продају хране и пића не окупља већи број лица, да између лица која чекају на куповину хране и пића постоји размак од најмање два метра у свим правцима, као и да су видно обележени линија кретања до и од шалтера;
* на улазу мора видно бити истакнута корисна површина целог објекта, односно простора и број лица која могу бити присутна (под корисним површином подразумева се продајни део, односно изузимају се помоћне просторије, тоалети, магацини и сл.) и обавеза посетиоца да носе заштитне маске;
* уколико објекат има више улаза и излаза, морају се одредити и видљиво обележити која су улазна, а којa излазна врата;
* у објекту морају бити одређене и видљиво обележене линије кретања унутар објекта на тај начин да се онемогући боравак или окупљање већег броја лица на једном месту, као и безбедни правци кретања од улаза до излаза;
* на улазу у објекат морају се користити дезобаријере;
* физичку дистанцу између корисника од најмање два метра;
* запослени морају носити заштитну маску током рада, а нарочито током контакта са корисницима;
* заједничке просторије и предмете које користе корисници (тоалети, рукохвате на степеницама, лифтови и сл.), морају се на сваких сат времена дезинфиковати раствором на бази 70% алкохола;
* мора бити одређено лице које је одговорно за поштовање мера ношења личне заштитне маске (корона редар), а уколико објекат има више улаза и излаза, има више спратова и површине је веће од 500 квадратних метара корисне површине, управљач центра је дужан да одреди више лица за корона редаре, тако да се на сваком улазу, тј излазу и на сваких 250 квадратних метара налази по један корона редар;
* корона редар мора носити видљиву ознаку да је корона редар (на светлој подлози морају уочљивим словима бити исписане речи: корона редар);
* корона редар је дужан да упозори кориснике на обавезу ношења маске приликом уласка у објекат и приликом кретања у објекту све време боравка;
* уколико корона редар примети да неко лице не носи маску, без одлагања ће обавестити то лице да напусти објекат са упозорењем да такво понашање представља прекршај, а уколико то лице одбије да напусти објекат без одлагања ће о томе обавестити надлежне инспекцијске службе.

**Правно лице и предузетник који продаје робу односно пружа услуге у објекту у оквиру простора у коме продаје робу, односно пружа услуге (у даљем тексту: радња)**, **дужан је да обезбеди следеће:**

* на улазу у радњу мора видно бити истакнута корисна површина радње и број лица која могу бити присутна;
* уколико радња има више улаза и излаза, морају се одредити и видљиво обележити којa су улазна, а којa излазна врата;
* у радњи морају бити одређене и видљиво обележене линије кретања унутар радње на тај начин да се онемогући боравак или окупљање већег броја лица на једном месту, као и безбедни правци кретања од улаза до излаза;
* испред каса или приликом другог чекања корисника у реду мора уочиљивим ознакама бити видно обележно неопходно растојање између корисника од минимум два метра;
* физичку дистанцу између корисника од најмање два метра;
* запослени морају носити заштитну маску током рада, а нарочито током контакта са корисницима, као што су запослени који раде на касама, и сл.;
* заједничке просторије и предмете које користе корисници (тоалети, гардеробе и сл.), морају се на сваких сат времена дезинфиковати раствором на бази 70% алкохола;
* мора бити одређено лице које је одговорно за поштовање мера ношења личне заштитне маске (корона редар);
* корона редар мора носити видљиву ознаку да је корона редар (на светлој подлози морају уочљивим словима бити исписане речи: корона редар);
* корона редар је дужан да упозори кориснике на обавезу ношења маскe приликом уласка у радњу као и за све време боравка у радњи;
* уколико корона редар примети да неко лице не носи маску, без одлагања ће обавестити то лице да напусти радњу са упозорењем да такво понашање представља прекршај, а уколико то лице одбије да напусти радњу, без одлагања ће о томе обавестити надлежне инспекцијске службе;
* корона редар је дужан да упозори кориснике на неопходност држања физичке удаљености приликом чекања у реду.

Што се тиче осталих услужнх делатности, **мере остају исте**, затворени делови угоститељских објекта и даље не могу да раде, а све врсте продајних и услужних објеката могу да раде **до 22 часа, што укључује и баште ресторана и кафића, али без живе музике.**

Неограничено могу да раде апотеке, бензинске пумпе, достава хране и ординације и лаобораторије из области медицине, стоматологије и ветерине.